ลดภาษีกำไรโต20%
ลดภาษีนิติบุคคลหนุนกำไรตลาดปีหน้าโต 18-20% แบงก์สื่อสารได้ดีสุด อิเล็กฯยานยนต์เศร้า
13 ต.ค. 2554

ลดภาษีนิติบุคคลหนุนกำไรตลาดปีหน้าโต 18-20% แบงก์สื่อสารได้ดีสุด อิเล็กฯยานยนต์เศร้า
บริษัทหลักทรัพย์ (บล.) เอเซีย พลัส ระบุว่า รัฐบาลลดภาษีเงินได้นิติบุคคลจาก 30% เหลือ 23% ในรอบบัญชีปี 2555 และลดเหลือ 20% ในปี 2556 เมื่อหักลบกับการขึ้นค่าจ้างขั้นต่ำแล้วจะหนุนให้กำไรของบริษัทจดทะเบียน (บจ.) ปี 2555 เพิ่มขึ้นราว 2% โดยจะทำให้กำไรกลุ่มธนาคาร ประกัน หลักทรัพย์และสื่อสาร เพิ่มขึ้น 8% รองลงมาคือ กลุ่มบันเทิง ที่เพิ่มขึ้น 5% โรงพยาบาลขนส่ง เพิ่มขึ้น 3% วัสดุก่อสร้างและค้าปลีก เพิ่มขึ้น 2%
สำหรับกลุ่มเสียประโยชน์ ได้แก่ รับเหมาก่อสร้าง กำไรจะลดลงจากเดิม 32% ชิ้นส่วนอิเล็กทรอนิกส์ ลดลง 10% และชิ้นส่วนยานยนต์ ลดลง 7% 
บล.ดีบีเอส วิคเคอร์ส คาดการณ์ว่าการปรับลดภาษีนิติบุคคลทำให้กำไร บจ.ปี 2555-2556 เพิ่มขึ้น 6% และ 8% ตามลำดับ ส่งผลให้กำไรรวมของตลาดเพิ่มขึ้นเป็น 18% ในปี 2555 และ 13% ในปี 2556 ส่วนกลุ่มที่ได้รับประโยชน์ คือ ธนาคาร หลักทรัพย์ ที่พักอาศัย พาณิชย์ สื่อสารและบันเทิง โดยคาดว่ากำไรปีหน้าจะเพิ่มขึ้น 8-10% ส่วนปี 2556เพิ่มขึ้น 12-14% ส่วนที่ได้ประโยชน์น้อย คือ กลุ่มส่งออก เพราะได้ประโยชน์จากบีโอไอแล้ว
บล.ฟินันเซีย ไซรัส ระบุว่า การลดภาษีเป็นบวกกับตลาดหุ้น เพราะทำให้กำไรรวมของตลาดเพิ่มขึ้น 7.7% ทำให้กำไรปีหน้าโต 20% จากปัจจุบันที่คาดว่าโต 11% ส่วนกลุ่มที่ได้ประโยชน์ คือ ธนาคาร สื่อสาร บันเทิง ค้าปลีก ปิโตรเคมีและวัสดุก่อสร้าง